ΣΧΕΔΙΟ ΜΕΤΑΘΕΣΕΩΝ ΕΡΓΟΔΟΤΟΥΜΕΝΩΝ ΑΟΡΙΣΤΟΥ ΧΡΟΝΟΥ

(ΕΚΤΑΚΤΟΙ ΣΤΕΝΟΓΡΑΦΟΙ ΔΙΚΑΣΤΗΡΙΟΥ)

ΣΤΗ ΔΙΚΑΣΤΙΚΗ ΥΠΗΡΕΣΙΑ

**Εισαγωγή**

Η Αρχιπρωτοκολλητής του Ανωτάτου Δικαστηρίου, με σκοπό την αντιμετώπιση του προβλήματος που σχετίζεται με την ανεπαρκή στελέχωση των Επαρχιακών Δικαστηρίων σε ορισμένες επαρχίες, με προσωπικό (έκτακτοι στενογράφοι) που διαμένει μόνιμα στις επαρχίες αυτές, για κάλυψη των υπηρεσιακών αναγκών στα κατά τόπους Επαρχιακά Δικαστήρια, προχωρεί στην εισαγωγή ενός συστήματος εκ περιτροπής μεταθέσεων των στενογράφων αορίστου χρόνου από και προς την επαρχία μόνιμης διαμονής τους, σύμφωνα με τους περί Διαδικασίας Πρόσληψης Έκτακτων Υπαλλήλων στη Δημόσια και Εκπαιδευτική Υπηρεσία (Μεταθέσεων των Εργοδοτουμένων Αορίστου Χρόνου των Ευρύτερων Εναλλάξιμων Κατηγοριών στη Δημόσια Υπηρεσία) Κανονισμούς του 2015, Κ.Δ.Π. 246/2015. Το υπό αναφορά σύστημα εκ περιτροπής μεταθέσεων βασίζεται στις μονάδες μετάθεσης που συγκεντρώνει ο υπάλληλος ανάλογα με την περίοδο υπηρεσίας εκτός της επαρχίας μόνιμης διαμονής του, καθώς και στα ιδιαίτερα προσωπικά δεδομένα του.

Το παρόν Σχέδιο ακριβώς, αφορά και ρυθμίζει τα θέματα των μεταθέσεων των εργοδοτουμένων αορίστου χρόνου. Το Σχέδιο, έχει πρώτιστο μέλημα την ίση μεταχείριση των υπαλλήλων, ενώ ταυτόχρονα λαμβάνει υπόψη τα ιδιαίτερα προσωπικά δεδομένα ενός εκάστου των επηρεαζόμενων υπαλλήλων. Το παρόν Σχέδιο διασφαλίζει την όσο το δυνατόν πιο δίκαιη κατανομή του βάρους, που υπόκεινται οι υπάλληλοι από τις μεταθέσεις, έτσι ώστε να μην επωμίζονται όλο το βάρος μόνο συγκεκριμένα άτομα.

**Μεθοδολογία Εφαρμογής του Συστήματος**

1. Το σύστημα εκ περιτροπής μεταθέσεων εφαρμόζεται για όλους ανεξαιρέτως τους εργοδοτούμενους αορίστου χρόνου (έκτακτοι στενογράφοι Δικαστηρίου) και τίθεται σε ισχύ με την παρέλευση 15 ημερών από την ημέρα δημοσίευσής του. Για σκοπούς εφαρμογής του παρόντος Σχεδίου, η μετάθεση ορίζεται όπως και στον περί Δημόσιας Υπηρεσίας Νόμο, όπου μετάθεση υπαλλήλου σημαίνει τη μετατόπιση ενός υπαλλήλου, η οποία συνεπάγεται αλλαγή του τόπου διαμονής.

2. Όλοι οι υπάλληλοι έχουν το δικαίωμα να υπηρετήσουν στην επαρχία μόνιμης διαμονής τους για τουλάχιστον 2 χρόνια.

3. Υπάλληλος, ο οποίος συμπληρώνει 2 χρόνια συνεχούς υπηρεσίας στην επαρχία μόνιμης διαμονής του, μπορεί να μετατεθεί σε άλλη επαρχία ανεξάρτητα από τις μονάδες μετάθεσης που έχει σε πίστη του, νοουμένου ότι υπάλληλοι από την ίδια επαρχία υπηρετούν σε άλλες επαρχίες.

4. Υπάλληλος, ο οποίος συμπληρώνει 2 χρόνια συνεχούς υπηρεσίας στην επαρχία μόνιμης διαμονής του και τίθεται υπό μετάθεση σε άλλη επαρχία, αντικαθίσταται από υπάλληλο που διαμένει μόνιμα στην ίδια επαρχία, ο οποίος έχει σε πίστη του τις περισσότερες μονάδες μετάθεσης και τη συγκεκριμένη χρονική περίοδο υπηρετεί εκτός της επαρχίας μόνιμης διαμονής του[[1]](#footnote-1). Για την εφαρμογή του εν λόγω Σχεδίου, θα τηρείται μηχανογραφικά η υπηρεσία όλων των υπαλλήλων.

Νοείται ότι σε περίπτωση που πέραν του ενός υπαλλήλου έχουν συμπληρώσει 2 χρόνια συνεχούς υπηρεσίας στην επαρχία μόνιμης διαμονής τους, μετατίθεται πρώτος ο υπάλληλος με τα περισσότερα συμπληρωμένα χρόνια συνεχούς υπηρεσίας στην επαρχία μόνιμης διαμονής του[[2]](#footnote-2).

Νοείται περαιτέρω ότι ανεξάρτητα με την κατάταξη των υπαλλήλων με βάση τον αριθμό των συμπληρωμένων ετών συνεχούς παρουσίας στην επαρχία μόνιμης διαμονής τους, σε περίπτωση που ανάμεσα στους υπαλλήλους που έχουν συμπληρώσει 2 χρόνια συνεχούς υπηρεσίας στην επαρχία μόνιμης διαμονής τους υπάρχει υπάλληλος που δεν έχει υπηρετήσει συνολικά τουλάχιστον 2 χρόνια εκτός της επαρχίας μόνιμης διαμονής του, αυτός μετατίθεται κατά προτεραιότητα.

5. Οι υπάλληλοι συγκεντρώνουν μονάδες μετάθεσης ανάλογα με:

α. τη σύνθεση της οικογένειας τους, δηλαδή τον αριθμό των εξαρτώμενων τέκνων τους, τα οποία δεν υπερβαίνουν την ηλικία των 18 ετών, όπως αυτό καθορίζεται στην παράγραφο 6α· και

β. το διάστημα που υπηρετούν εκτός της επαρχίας μόνιμης διαμονής τους, όπως καθορίζεται στην παράγραφο 6β.

6.Ο μαθηματικός τύπος που χρησιμοποιείται για τον υπολογισμό των μονάδων μετάθεσης είναι:

*Μονάδες Σύνθεσης Οικογένειας + Μονάδες Υπηρεσίας Εκτός Επαρχίας Μόνιμης Διαμονής*

**6α. Σύνθεση Οικογένειας[[3]](#footnote-3)**

|  |  |
| --- | --- |
| **Ηλικία τέκνου** | **Μονάδες** |
| 0-6 | 1.00 |
| 6-12 | 0.75 |
| 12-18 | 0.50 |
| 18+ | 0 |

Ως ηλικία τέκνου θα εκλαμβάνεται η ηλικία που το τέκνο έχει κατά την ημερομηνία μετακίνησής του υπαλλήλου.

Παραδείγματα:

Ένας υπάλληλος που έχει ένα παιδί ηλικίας 11 ετών θα πιστωθεί με 0.75 μονάδες. Αν ο υπάλληλος έχει 4 παιδιά ηλικίας 4, 10, 17 και 20 ετών θα πιστωθεί με 1.00 μονάδα για το παιδί ηλικίας 4 ετών, 0.75 μονάδες για το παιδί ηλικίας 10 ετών, 0.50 μονάδα για το παιδί ηλικίας 17 ετών και 0 μονάδες για το παιδί που είναι άνω των 18 ετών, δηλαδή 1.00 + 0.75 + 0.50 + 0 = 2.25 μονάδες.

**6β. Υπηρεσία εκτός επαρχίας μόνιμης διαμονής**

Για κάθε έτος υπηρεσίας (στο Τμήμα) εκτός της επαρχίας μόνιμης διαμονής του, ο υπάλληλος θα πιστώνεται με συγκεκριμένο αριθμό μονάδων ανάλογα με την επαρχία μετάθεσής του, σύμφωνα με τον πιο κάτω πίνακα:

**– Μονάδες Μετάθεσης ανά Επαρχία –**

|  |  |  |  |  |  |
| --- | --- | --- | --- | --- | --- |
|  | Λευκωσία | Λεμεσός | Λάρνακα | Πάφος | Αμμόχωστος |
| Λευκωσία | 0 | 3 | 1 | 4,5 | 2 |
| Λεμεσός | 3 | 0 | 2 | 1,5 | 3 |
| Λάρνακα | 1 | 2 | 0 | 3 | 1 |
| Πάφος | 4,5 | 1,5 | 3 | 0 | 4 |
| Αμμόχωστος | 2 | 3 | 1 | 4 | 0 |

Εξυπακούεται ότι σε περίπτωση που ο χρόνος υπηρεσίας είναι λιγότερος από το έτος, ο υπάλληλος θα πιστώνεται την αναλογία του αριθμού των μονάδων που δικαιούται σε σχέση με τις ημέρες που υπηρέτησε.

Παραδείγματα:

Ένας υπάλληλος με μόνιμη επαρχία διαμονής την επαρχία Λεμεσού που υπηρετεί στην επαρχία Λευκωσίας για 2 έτη, θα πιστωθεί με 6 μονάδες, δηλαδή 3 μονάδες για κάθε έτος.

Ένας υπάλληλος με μόνιμη επαρχία διαμονής την επαρχία Λάρνακας που υπηρετεί στην επαρχία Λευκωσίας για 243 ημέρες, θα πιστωθεί με 0,67 μονάδες, δηλαδή με 243/365 της μονάδας που θα πιστωνόταν εάν υπηρετούσε για ένα ολόκληρο έτος στην επαρχία Λευκωσίας.

Παράδειγμα εφαρμογής του μαθηματικού τύπου

Ένας υπάλληλος με μόνιμη διαμονή την επαρχία Λεμεσού έχει 2 παιδιά, ηλικίας 5 και 11 ετών και υπηρέτησε για 2 χρόνια στην επαρχία Λάρνακα. Οι μονάδες μετάθεσης που συγκεντρώνει ο εν λόγω υπάλληλος είναι:

1 + 0.75 + 2 x 2 **= 5.75**

|  |  |
| --- | --- |
| εξαρτώμενα | 2 χρόνια |
| παιδιά:1+0.75 | Λάρνακα |
| =**1.75** μονάδες | x 2 μονάδα |
|  | = **4** μονάδες |

**Ειδικές Διατάξεις που ρυθμίζουν την εφαρμογή του Σχεδίου**

Τηρουμένων των πιο πάνω διατάξεων του Σχεδίου (1-6),

1. για την αντιμετώπιση του προβλήματος που σχετίζεται με την κάλυψη των υπηρεσιακών αναγκών που παρατηρούνται στα Επαρχιακά Δικαστήρια (κι αυτό συνήθως συμβαίνει στις μικρότερες επαρχίες, όπως Πάφος, Λάρνακα - Αμμόχωστος), θα καταβάλλεται προσπάθεια να γίνεται με υπαλλήλους του Τμήματος που έχουν ως επαρχία μόνιμης διαμονής τους την πλησιέστερη επαρχία, νοουμένου ότι ο υφιστάμενος αριθμός υπαλλήλων στην επαρχία αυτή το επιτρέπει. Για παράδειγμα οι υπηρεσιακές ανάγκες του Επαρχιακού Δικαστηρίου Πάφου θα καλύπτονται από υπαλλήλους του Επαρχιακού Δικαστηρίου Λεμεσού που έχουν ως επαρχία μόνιμης διαμονής τους τη Λεμεσό. Οι υπηρεσιακές ανάγκες του Επαρχιακού Δικαστηρίου Λάρνακας θα καλύπτονται, είτε από υπαλλήλους του Επαρχιακού Δικαστηρίου Λεμεσού, είτε από υπαλλήλους του Επαρχιακού Δικαστηρίου Λευκωσίας που έχουν ως επαρχία μόνιμης διαμονής τους τη Λεμεσό και τη Λευκωσία αντίστοιχα.
2. υπάλληλος ο οποίος μετατίθεται εκτός της επαρχίας μόνιμης διαμονής του, δύναται να μετατεθεί πίσω σε αυτήν μετά την παρέλευση 2 τουλάχιστον ετών από την ημερομηνία μετάθεσής του.
3. υπάλληλος που υπηρετεί εκτός της επαρχίας μόνιμης διαμονής του και εγκυμονεί, όταν ειδικοί λόγοι το επιβάλλουν, μετατίθεται στην επαρχία μόνιμης διαμονής της μέχρι και τη συμπλήρωση των 9 μηνών από τον τοκετό. Νοείται ότι για την περίοδο που επιστρέφει στην επαρχία μόνιμης διαμονής δεν πιστώνονται μονάδες μετάθεσης για υπηρεσία εκτός επαρχίας. Νοείται επίσης ότι με την επιστροφή της υπαλλήλου στην εργασία θα πρέπει να συμπληρωθεί η ελάχιστη περίοδος για την οποία είχε μετατεθεί.
4. υπάλληλος που είτε ο ίδιος πάσχει από ανίατη ασθένεια[[4]](#footnote-4) ή έχει σοβαρή αναπηρία, είτε έχει παιδί ή σύζυγο που πάσχει από ανίατη ασθένεια ή έχει σοβαρή αναπηρία, δύναται να μετατεθεί στην επαρχία μόνιμης διαμονής του. Διευκρινίζεται ότι η περίπτωση που αφορά σύζυγο ή παιδί εφαρμόζεται μόνο όταν η εξάρτηση του παιδιού ή του συζύγου από τον υπάλληλο είναι ζωτικής σημασίας π.χ. όταν ο εξαρτώμενος έχει αδήριτη την ανάγκη φυσικής παρουσίας του υπαλλήλου. Νοείται ότι σε αυτές τις περιπτώσεις ο υπάλληλος οφείλει να προσκομίσει τα αναγκαία ιατρικά πιστοποιητικά[[5]](#footnote-5).
5. συστάσεις από ιατρούς ή/και ιατρικά συμβούλια, οι οποίες προβλέπουν τη λήψη ή την αποφυγή ενεργειών για ιατρικούς λόγους που δεν προβλέπονται στην ειδική διάταξη iv δεν λαμβάνονται υπόψη κατά τη λήψη της απόφασης για διενέργεια των μεταθέσεων.
6. δεν μετατίθενται εκτός της επαρχίας μόνιμης διαμονής τους υπάλληλοι μετά την παρέλευση είκοσι (20) ετών από την ημερομηνία εργοδότησής τους (Κανονισμός 3(3)).

**7. Πίστωση Αρχικών Μονάδων Μετάθεσης**

Κατά την ημερομηνία έναρξης του Σχεδίου, ο κάθε υπάλληλος θα πιστωθεί τις μονάδες μετάθεσης που αντιστοιχούν στη σύσταση της οικογένειάς του, καθώς επίσης και τις μονάδες μετάθεσης που προκύπτουν από την υπηρεσία του στα Δικαστήρια εκτός της επαρχίας μόνιμης διαμονής του κατά το διάστημα των τελευταίων 4 ετών**.**

1. Σε περίπτωση που υπάρχουν πέραν του ενός υπαλλήλου με τις ίδιες μονάδες μετάθεσης, θα προηγείται αυτός που θα έχει τις περισσότερες μονάδες ως προς την σύνθεση της οικογένειας του. [↑](#footnote-ref-1)
2. Σε περίπτωση που υπάρχουν πέραν του ενός υπαλλήλου με τον ίδιο αριθμό συνεχόμενων ετών υπηρεσίας στην επαρχία μόνιμης διαμονής τους, θα προηγείται αυτός με τις λιγότερες μονάδες ως προς την σύνθεση της οικογένειας του. [↑](#footnote-ref-2)
3. Ο υπάλληλος έχει την ευθύνη να ενημερώνει το Τμήμα για οποιαδήποτε τυχόν αλλαγή στη σύνθεση της οικογένειας του. [↑](#footnote-ref-3)
4. ανίατες ασθένειες για τους σκοπούς εφαρμογής του παρόντος σχεδίου θεωρούνται ασθένειες όπως ο καρκίνος και η πολλαπλή σκλήρυνση. [↑](#footnote-ref-4)
5. σχετικά είναι τα άρθρα 7(2) και 7(3) των ειδικών διατάξεων των σχετικών Κανονισμών του 2015 [οι περί της Διαδικασίας Πρόσληψης Εκτάκτων Υπαλλήλων στη Δημόσια και Εκπαιδευτική Υπηρεσία (Μεταθέσεις των Εργοδοτουμένων Αορίστου Χρόνου των Ευρύτερων Εναλλάξιμων Κατηγοριών στη Δημόσια Υπηρεσία) Κανονισμοί του 2015] [↑](#footnote-ref-5)